آدم صوفی

آدم صوفی (پیدائش: 583 ہجری بمطابق 1187 عیسوی - وفات:11صفر 697 ہجری بمطابق 1297 عیسوی) ایک جید عالم دین، مبلغ ، مصلح اور صوفی بزرگ تھے ، جو پھلواری شریف عظیم آباد ہندوستان کے ایک بہت بڑے جید عالم سید ابراہیم چشتی کے صاجزادے تھے۔ روایات کے مطابق آپ نے ایک سوتیرہ برس کی عمر میں وفات پائی۔ آپ چشتیہ سلسلے کے بزرگ تھے، حضرت مخدوم شھاب الدین پیر جگجوت کی خدمت میں حاضر ہوکر ان سے خرقہ کبرویہ فردوسیہ سے فیض یاب ہوئے۔ آپ نے مستقل اقامت عالم پور جٹھلی ضلع پٹنہ ہندوستان میں اختیار کی ۔ آپ کے صاحبزا دے مخدوم حمیدالدین (متوفی 770 ہجری) آپ کے خلیفہ تھے۔ آپ کا سلسلۂ نسب سترھویں پشت میں حضرت امام زین العابدین سے جا ملتا ہے۔ آپ زیدی النسب سمجھے جاتے ہیں ,لیکن آپ زید شہید کی اولاد میں سے نہیں ہیں بلكہ امکانن زیدی شیعوں کے امام، محمد الصوفی کی نسبت کی وجہ سے زیدی کہلاتے ہیں۔ مخدوم آدم صوفی کا شجرہ نسب کچھ اس طرح ہے ۔

مخدوم آدم صوفی، بن سید ابراہیم بن سید جلال الدین ابدال مشھدی، بن سید حسین ، بن سید محمد المحمود ، بن سید ابراھیم، بن سید محمد ، بن محمد، بن سید یعقوب، بن سید احمد ،بن سید محمد اسحق، بن امام عمر ، بن امام محمد الصوفی الطلقانی بن قاسم بن علی اصغر بن عمر الاشرف بن امام زین العابدين۔

۔شاہکاالطلقانی ر اسلامی انسائیکلو پیڈیا، جلد اوّل ، صفحہ 14،1 شاہ شعیب پھلواری کے خاندانی وثائق كے مطابق يہ علی اصغر دراصل عمر الاشرف ابن امام زین العابدین کے فرزند ہیں بقول "اعیان وطن"۔

تحقیق النسب:

انساب کی کتب کے مطابق، امام محمد الصوفی الطلقانی کے ایک پوتا محمد اور ایک پرپوتا اسحاق ضرور تھے، جیسا کہ عمدة الطالب اور سراج الانساب میں مذکور ہے، لیکن وہ جعفر کے ذریعے تھے نہ کہ عمر کے۔ ممکن ہے کہ عمر نام جعفر کی تحریف ہو، جیسا کہ بہت سے انساب میں عام ہے، کہیں کچھ نام آگے پیچھے ہو جاتے ہیں یا پھر عمر اسحاق کا بیٹا ہو سکتا ہے، نہ کہ محمد الصوفی کے۔ اس کی وجہ یہ ہے کہ نسبی ریکارڈز اکثر پرانے اور فرسودہ ہوتے ہیں اور جب انھیں نقل کیا جاتا ہے تو کچھ حروف بوسیدگی کی وجہ سے مٹ یا مسخ ہو سکتے ہیں۔ 

تو یہ اسحاق غالباً اسحاق بن محمد بن جعفر بن محمد الصوفی ہے اور عمر ممکن ہے کہ اس کا بیٹا ہو۔ عمدة الطالب فی انساب آل ابی طالب کے مطابق، ان کی اولاد کربلا اور جبل عامل (لبنان) میں پائی جاتی تھی۔ سراج الانساب کے مطابق، ان کی نسل سبزوار میں بھی تھی۔اور سراج الانساب ہی کے مطابق امام محمد الصوفی صاحب طالقان کے چچا کا خاندان مشہد الرضا ہی میں آباد تھا۔ آدم صوفی کا خاندان مشہد سے ہونے کا دعویٰ کرتا ہے اور مشہد سبزوار سے کچھ قریب ہے۔ البتہ ابن طقطقی اور دوسرے علما مشہد سے مراد مشہد الحسین بھی لے سکتے ہیں اور مشہد الرضا بھی۔ اگر چہ یہ مشہد دراصل مشہد الحسین ہے تو یہاں بقول ابن عنبہ امام محمد الصوفی کی اولاد میں سے ایک قبیلہ آباد تھا جس کے کچھ افراد جبل عامل (لبنان) منتقل ہوئے ۔یعنی آدم الصوفی الزیدی کے خاندان کا تعلق مشہد الرضا سے بھی اور مشہد الحسین سے بھی۔ وللٰہ عالم ۔ تو اسی خاندان کے ایک فرد سید جلال الدین ابدال مشہدی دعوت و تبلیغ کے غرض سے، مشہد سے ہند آئے اور لاہور میں قیام کیا، پھر آپ کے فرزند شاہ ابراہیم ثانی ہندوستان کے مختلف علاقوں کی سیر کرتے ہوئے آخر کار بہار پہنچے، اسی بہار کے دار الحکومت پٹنہ میں مشہورِ زمانہ بزرگ سید آدم الصوفی کی ولادت ہوئی جن کا ذکر خیر پانچویں صدی ہجری کے ملفوظات گنج فیازی میں بھی ہے اور بہار کے قدیم مصادر میں بھی۔ جہاں تک آپ کے لقب الصوفی کی بات ہے، لباب الأنساب والألقاب والأعقاب میں یہ بات مذکور ہے کہ امام محمد الصوفی کی نسل سے تعلق رکھنے والے اپنے نام کے ساتھ الصوفی کا لقب بھی استعمال کرتے ہیں، جیسا کہ سید آدم الصوفی۔ البتہ الصوفی کا لقب اس کے علاؤہ بھی لوگوں میں موجود تھا، لیکن جب بالخصوص سادات کرام کی بات کی جائے، تو ان میں چند مخصوص خاندان ہی تھے جن کا لقب الصوفی مشہور تھا ،بقول کتب الانساب۔

بیعت و ارشاد:

حضرت آدم صوفی رحمۃ اللہ علیہ کو اپنے والد بزرگوار سے بیعت حاصل تھی اور انھیں اپنے والد حضرت سید جلال الدین چشتی رحمۃ اللہ علیہ سے اور انھیں حضرت خواجہ عثمان ہارونی رحمۃ اللہ علیہ سے ( بحوالہ اعیان وطن مولفہ حکیم سید محمد شعیب پھلواروی ) لیکن خانقاه رشید یه جون پور کے پانچویں صدی ہجری کے بزرگ حضرت غلام ارشد جون پوری رحمۃ اللہ علیہ نے اپنے ملفوظات ( گنج فیاضی مخطوطہ ) میں آپ کو حضرت بابا فرید الدین گنج شکر رحمۃ اللہ علیہ کا مرید وخلیفه لکھا ہے۔ اس اعتبار سے آپ کا سلسلہ ارادتِ چشتیہ اس طرح ہے۔ حضرت آدم صوفی عن حضرت بابا فرید الدین گنج شکر عن حضرت قطب الدین بختیار کاکی عن حضرت معین الدین چشتی رحمۃ اللہ علیہم ۔ آپ بہار میں سلسلہ چشتیہ کے اولین بزرگوں میں ہیں۔ آپ نے حضرت شیخ شہاب الدین پیر جگجوت رحمۃ اللہ علیہ سے بھی فیض حاصل کیا ہے۔ جناب مولانا عظیم سید محمد شعیب پھلواروی رحمۃ اللہ علیہ نے اپنی کتاب " اعیان وطن “ میں شیخ شہاب الدین پیر جگجوت کو حضرت شیخ نجم الدین کبریٰ کا مرید و خلیفہ لکھا ہے۔ جو خود سلسلہ سہروردیہ کے بہت بڑے بزرگ تھے۔ حکیم صاحب حضرت پیر جگجوت" کے متعلق لکھتے ہیں۔ " پیر جگجوت قدس سرہ، صوبہ بہار کے بہت متقدم بزرگ ہیں۔ آپ کی ذات بابرکات سے صوبہ بہار میں فقر و عرفان کا بہت چرچا ہوا ، صد ہا طالبین حق مرتبہ کمال کو پہنچے ، صد با خدارسیدہ مشائخ آپ کی صحبت سے فیضیاب ہوئے اور سلسلہ سہروردیہ اور فردوسیہ کی اجازت حاصل کی۔ حضرت مخدوم یحییٰ منیری ، حضرت مخدوم آدم صوفی ، حضرت مخدوم حمید الدین راجگیری قدس اسرار هم به تمام بزرگان شیخ وقت اور صاحب سلسلہ بزرگ تھے۔ ان سب بزرگوں نے خرقہ کبرویہ شیخ شہاب الدین پیر جگجوت ہی سے حاصل کیا۔ اس اعتبار سے آپ کا سلسلہ ارادتِ کبرویہ اس طرح ہے مخدوم سید شاہ آدم الصوفی المشھدی عن سید شہاب الدین پیر جگجوت الکاشغری عن شیخ ولی تراش نجم الدین احمد الکبریٰ الخوارزمی۔

اولاد و احفاد:

آپ کے صاحبزادے حضرت مخدوم شاہ حمید الدین راجگیری رحمۃ اللہ علیہ ہیں جن کی شادی حضرت شیخ شہاب الدین پیر جگجوت کی چھوٹی صاحبزادی بی بی جمال سے ہوئی تھی ۔ جن کے بطن سے اللہ تعالیٰ نے آپ کو حضرت مخدوم تیم اللہ سفید باز جیسا ولی کامل پوتا عطا فرمایا۔

شاہ حمید الدین کو سلسلہ چشتیہ میں اپنے والد حضرت آدم الصوفی کے ہاتھوں پر بیعت حاصل تھی۔ اور حضرت شیخ شہاب الدین پیر جگجوت رحمۃ اللہ علیہ کی نرینہ اولاد نہ تھی اس لیے حضرت کی خانقاہ کی ذمہ داریاں بھی آپ ہی کو اُٹھانی پڑیں(یعنی آپ کو سلسہ کبرویہ میں بھی بیعت حاصل تھی)۔ پدر بزرگوار حضرت آدم الصوفی رحمۃ اللہ علیہ کی خانقاہ آپ کے ذمے تھی ہی چنانچہ دونوں خانقاہیں باہم دیگر ضم ہو گئیں۔ جہاں بیٹھ کر آپ نے رشد و ہدایت کار بر دست کام کیا۔ آپ نے اشاعت اسلام میں جس جانفشانی سے کام لیا اس کا منہ بولتا ثبوت جیوٹھلی اور اس کے نواح کی مسلم آبادیاں ہیں۔ آج بھی لوگ آپ کے مزار پر حاضر ہو کر خراج عقیدت پیش کرتے ہیں۔

حضرت مخدوم سید تیم اللہ سفید باز قدس سره مرید و خلیفہ اپنے والد سید حمید الدین کے تھے، آپ کو اپنے نانا حضرت پیر جگجوت اور اپنے خالہ زاد بھائی حضرت مخدوم جہاں شیخ شرف الدین احمد یحیٰی منیری سے بھی تمام سلاسل کی اجازت و خلافت حاصل تھی ۔ آپ نے ان بزرگوں سے راہ سلوک میں کافی رہنمائی حاصل کی علاوہ ازیں حضرت خواجہ نصیر الدین محمود چراغ دہلوی سے سلسلہ چشتیہ کا دوسرا خرقہ بھی حاصل تھا اور ایک عرصے تک چراغ دہلوی قدس سرہ سے فیض باطن حاصل کرتے رہے۔ آپ کا رجحان اپنے خاندانی سلسلہ چشتیہ کی طرف زیادہ رہا۔ آپ کے ذریعہ صوبہ بہار میں سلسلہ چشتیہ کو بڑا فروغ ہوا اور اس سلسلہ کی کئی مرکزی خانقاہیں وجود میں آئیں۔ آپ نے اپنے والد نانا اور خالہ زاد بھائیوں کے ساتھ بہار میں تحریکِ تصوّف اور تبلیغِ دین کے لیے بڑی کاوشیں کیں۔

وفات و مدفن:

بعمر ایک سو تیرہ سال 697ھ میں انتقال فرمایا اور موضع جیوٹھلی میں مدفون ہوئے ۔ آپ کا مزار پکّی درگاہ کے نام سے مشہور ہے اور زیارت گاہ خاص و عام ہے۔

 امام ت 

زمرہ:چشتی شخصیات
زمرہ:صوفی اولیا